૨૪ વરસનો હેન્ડસમ યુવાન મિત્રોની વચ્ચે કે પછી પરમેનેન્ટ પ્રિયતમા સાથે ભવિષ્યના રંગીન સપનાં જોઈ રહ્યો તેના બદલે તે આપઘાત કરે તો નવાઈ જરૂર લાગે. એકલતા એ આજના આધુનિક યુગની આડ પેદાશ છે જે અંદરથી માનવીને કોતરી રહી છે. ફેસબુક પર હજારો મિત્રો હોવા છતાં કે વોટ્સ એપ પર અનેક ગ્રુપ હોવા છતાં યુવાનો સૌથી વધુ ડિપ્રેશનનો શિકાર બને છે. આજનો યુવાન ટૅકનોસ્માર્ટ બને છે પણ બીજી વ્યક્તિ સાથે જોડાઈ શકતો નથી. કહે છે કે મોટાભાગના ઈન્ટેલિજન્ટ પુરુષોને સ્ત્રીની સાથે કેવી રીતે વર્તવું અથવા તો એમ કહીએ કે સ્ત્રી સાથે મિત્રતા બાંધતા નથી આવડતું. તેના અનેક કારણો હોઈ શકે છે. તેમાંનું મુખ્ય કારણ હોય છે કે તેમનું ફોકસ પહેલાં તો ડિગ્રી લેવાનું જ હોય છે. ત્યારબાદ સારામાં સારી નોકરી મેળવવાનું હોય છે. મોટાભાગના એન્જિનિયર, ડૉકટર અને વકીલોના પ્રેમલગ્ન ભાગ્યે જ થાય. અને જો થાય તો પણ પોતાના જ ક્ષેત્રની વ્યક્તિ સાથે થતા હોય છે. ડિગ્રી મેળવવા માટેનું ફોકસ તેમને સામાજિક વ્યવહારુ બનાવતા નથી. એકાંગી ફોકસ કરવામાં યુવાનીનો સુવર્ણકાળ ડિગ્રી, કારકિર્દી બનાવવામાં વીતી જતા તેમને બીજી વ્યક્તિ તેમાં પણ સ્ત્રીને શું જોઈએ છે તે સમજાતું નથી. વળી જેમ જેમ ઉંમર વધતી જાય છે અને તેમને જીવનમાં સફળતા મળતી જાય છે તેમ કોમ્પ્રોમાઈઝ કરવું કે અહંકારને બાજુએ મૂકીને મુગ્ધ પ્રેમી બનતા પણ આવડતું નથી. આજની યુવતીઓ પોતે પણ કારકિર્દી ઘડે છે અને પોતાને શું જોઈએ છે તે જાણતી હોવાથી, ફક્ત સલામતી ખાતર કમાતો છોકરો પસંદ નહીં કરે. એટલે જે પુરુષ રહી જતા હોય કે જેઓ કશું જ જતું ન કરવા માગતા હોય કે પછી તેમને ફક્ત સ્ત્રીના પ્રેમમાં નહીં પણ શરીરમાં જ રસ હોય તેઓ રોબો સાથે પરણવાનું વિચારશે. લંડન સ્થિત લવ એન્ડ સેક્સ વિથ રોબોના લેખક ડૉ. ડેવિડ લેવીએ ૨૦૧૬ની સાલમાં કહ્યું હતું કે આવતા ૩૫ વરસમાં માનવી રોબો સાથે લગ્ન કરવાનું વધુ પસંદ કરશે. કારણ કે ત્યાં સુધીમાં રોબોનો ઘણો વિકાસ થયો હશે. રોબો માનવી કરતાં સુંદર, આકર્ષક અને કહ્યાગરા પણ હશે. ચાઈનીઝ પુરુષે જાતે રોબો બનાવીને લગ્ન કર્યા તે જોતા લાગે છે કે ૩૫ વરસ સુધી પણ કદાચ રાહ જોવી નહીં પડે.